ກະຊວງສຶກສາລາວ ມີຄຳສັ່ງ ໃຫ້ຍົກເລີກ ການສອບເສັງ ຈົບລະດັບ ມັດທະຍົມສຶກສາ
ການປະກາດຍົກເລີກການສອບເສັງ ໃນທົ່ວປະເທດ ເມື່ອວັນທີ 26 ມິຖຸນາ ທີ່ຜ່ານມານີ້ ເປັນຍ້ອນສາເຫດມາ ຈາກການຮົ່ວໄຫລ ຂອງຂໍ້ສອບ ຢ່າງກວ້າງຂວາງ.
ລັດຖະມົນຕີວ່າການ ກະຊວງສຶກສາທິການ ແລະກິລາ ມີຄຳສັ່ງ ໃຫ້ຍົກເລີກ ການສອບເສັງເພື່ອຈົບລະດັບ ມັດທະຍົມສຶກສາ ໃນທົ່ວປະເທດ ເພາະກວດພົບການຮົ່ວໄຫລ ຂອງຂໍ້ສອບເກີດຂຶ້ນ ຢ່າງກວ້າງຂວາງ ເວັບໄຊ້ໂທລະໂຄ່ງດອັດຄອມ ໃນລາວໄດ້ເປີດເຜີຍຂໍ້ມູນ ໂດຍອ້າງອີງແຫລ່ງຂ່າວພາຍໃນ ກະຊວງປ້ອງກັນຄວາມສະຫງົບພາຍໃນ ວ່າ ທາງການກະຊວງສຶກສາທິການ ແລະກິລາ ໄດ້ມີຄຳສັ່ງໃຫ້ຍົກເລີກການສອບເສັງ ເພື່ອຈົບການສຶກສາ ໃນລະດັບຊັ້ນມັດທະຍົມ ປີທີ 7 ໃນທົ່ວປະເທດເມື່ອວັນທີ 26 ມິຖຸນາ ທີ່ຜ່ານມານີ້ ໂດຍມີສາເຫດມາຈາກການກວດພົບ ວ່າ ໄດ້ມີການຮົ່ວໄຫລ ຂອງຂໍ້ສອບເກີດຂຶ້ນ ຢ່າງກວ້າງຂວາງ ທັງໃນເຂດນະຄອນຫຼວງ ວຽງຈັນ ແລະ ເຂດຕ່າງແຂວງໃນທົ່ວປະເທດ ໂດຍເວັບໄຊ້ໂທລະໂຄ່ງດອັດຄອມ ລາຍງານດ້ວຍວ່າ ໃນ ປັດຈຸບັນພາກສ່ວນກ່ຽວຂ້ອງ ກຳລັງດຳເນີນ ການສອບສວນ ເພື່ອຫາຕົ້ນຕໍ ຂອງການຮົ່ວໄຫລ ຂອງຂໍ້ສອບໃນຄັ້ງນີ້ ສະນັ້ນ ຈຶ່ງຍັງບໍ່ສາມາດຈະກຳນົດໄດ້ວ່າ ການສອບເສັງຄັ້ງໃໝ່ ຈະຈັດ ຂຶ້ນໄດ້ເມື່ອໃດ ເພາະຈະຕ້ອງລໍຖ້າຜົນການສອບສວນ ທີ່ຊັດເຈນ ແລະ ນຳຜູ້ກະທຳຄວາມຜິດມາລົງໂທດ ຕາມກົດໝາຍໃຫ້ໄດ້ ເສຍກ່ອນ ຊຶ່ງລວມເຖິງ ການທີ່ຈະຕ້ອງອອກຂໍ້ສອບໃໝ່ ທັງໝົດ ອີກດ້ວຍ ໂດຍສຳຫລັບ ໃນສົກຮຽນປະຈຳປີ 2014-2015 ນີ້ ກໍມີນັກຮຽນ ສອບເສັງ ເພື່ອຈົບຊັ້ນມັດທະຍົມປີທີ 7 ຈຳນວນທັງໝົດ 53,749 ຄົນ ແລະ ໃນນີ້ເປັນ ນັກຮຽນເພດຍິງ ຈຳນວນ 24,709 ຄົນ ທີ່ສອບເສັງຢູ່ສູນສອບ 243 ແຫ່ງ ທົ່ວປະເທດ ຊຶ່ງບໍ່ພຽງແຕ່ຈະຕ້ອງປະເຊີນກັບການຊັກຊ້າ ໃນການຈົບການສຶກສາເທົ່ານັ້ນ ແຕ່ຍັງຈະ ມີບັນຫາ ແລະ ຂໍ້ສົງໄສ ກ່ຽວກັບລະດັບຄຸນນະພາບ ຂອງການສຶກສາອີກດ້ວຍ ກ່ອນໜ້ານີ້ ເຈົ້າໜ້າທີ່ຂັ້ນສູງ ໃນກົມພັດທະນາຝີມືແຮງງານ ແລະຈັດຫາງານ ຍອມຮັບວ່າ ນັກຮຽນທີ່ຈົບການສຶກສາ ແຕ່ ລະດັບວິຊາຊີບຊັ້ນສູງ ເຖິງປະລິນຍາຕີ ໃນປີ 2014 ຈຳນວນ ທັງໝົດ 115,523 ຄົນ ມີໂອກາດຕ່ຳຫຼາຍ ທີ່ຈະໄດ້ຮັບການ ວ່າຈ້າງ ຈາກບັນດາບໍລິສັດຕ່າງຊາດທີ່ມີຕໍ່ຄຸນນະພາບ ຂອງ ນັກສຶກສາລາວ ພົບວ່າ ມີພຽງແຕ່ 17,300 ກວ່າຄົນ ຫຼືຄິດເປັນ 15 ເປີເຊັນ ເທົ່ານັ້ນຈາກຈຳນວນທັງໝົດ ທີ່ມີລະດັບຄວາມຮູ້ ຄວາມສາມາດ ໄດ້ມາດຕະຖານຕາມ ຄວາມຕ້ອງການຂອງ ບໍລິສັດຕ່າງຊາດ ທັງນີ້ໂດຍມີສາເຫດມາຈາກ ຄ່ານິຍົມດ້ານການສຶກສາໃນລາວ ທີ່ບໍ່ສອດຄ້ອງກັບສະພາບ ຕົວຈິງ ກໍຄືໃນຂະນະທີ່ ບັນດາບໍລິສັດຕ່າງຊາດ ຕ້ອງການວ່າຈ້າງ ແຮງງານ ທີ່ມີຄວາມຮູ້ ຄວາມສາມາດດ້ານວິຊາຊີບ ແລະຊ່າງເທັກນິກ ຫາກແຕ່ນັກສຶກສາ ສ່ວນໃຫຍ່ໃນລາວ ກັບນິຍົມສຶກສາ ແລະ ຈົບດ້ານບໍລິຫານທຸລະກິດ ສ່ວນທີ່ຈົບວິຊາຊີບຊັ້ນສູງ ສ່ວນໃຫຍ່ ກໍບໍ່ມີຄຸນນະພາບ ດັ່ງທີ່ເຈົ້າໜ້າທີ່ ຂັ້ນສູງ ໄດ້ໃຫ້ການຢືນຢັນວ່າ: ພາຍໃຕ້ສະພາບການດັ່ງກ່າວນີ້ ບໍ່ພຽງແຕ່ຈະເຮັດໃຫ້ອັດຕາ ການວ່າງງານ ໃນລາວເພີ້ມ ຂຶ້ນເຖິງ 7 ເປີເຊັນ ແລ້ວໃນເວລານີ້ ຫາກແຕ່ຍັງເຮັດໃຫ້ກະຊວງແຮງງນ ແລະ ສະຫວັດດີ ການສັງຄົມ ຕ້ອງຍອມໃຫ້ບັນດາ ບລິສັດຕ່າງຊາດສາມາດນຳແຮງງານ ຈາກຕ່າງປະເທດ ເຂົ້າມາໃນລາວ ໄດ້ເພີ້ມຂຶ້ນນັບມື້ອີກດ້ວຍ ທັງນີ້ໂດຍທາງການລາວຄາດໝາຍວ່າ ໃນຊ່ວງປີ 2011-2015 ບັນດາບໍລິສັດຕ່າງຊາດ ທີ່ລົງທຶນໃນລາວ ຕ້ອງການແຮງງານມີຝີມື ຈຳນວນຫຼາຍກວ່າ 9 ໝື່ນຄົນ ຊຶ່ງໃນໄລຍະ 4 ປີ ທີ່ຜ່ານມາ ກໍໄດ້ມີການນຳເຂົ້າແຮງງານມີຝີມື ຈາກຕ່າງປະເທດແລ້ວ 4 ໝື່ນກວ່າຄົນ ຈຶ່ງຍັງເຫຼືອອີກ 7 ໝື່ນກວ່າຄົນ ທີ່ຈະຕ້ອງນຳເຂົ້າມາເພີ້ມຂຶ້ນອີກ ໃນຕະຫຼອດປີ 2015 ນີ້